CELEX: 32022D0620(02)
Language: ro
Date: 2022-06-07 00:00:00
Title: Decizia Comisiei din 7 iunie 2022 privind participarea autorității naționale de reglementare din Ucraina la Organismul Autorităților Europene de Reglementare în Domeniul Comunicațiilor Electronice 2022/C 236/05

20.6.2022   
               
               
                  RO
               
               
                  Jurnalul Oficial al Uniunii Europene
               
               
                  C 236/98
               
            
         DECIZIA COMISIEI
         din 7 iunie 2022
         privind participarea autorității naționale de reglementare din Ucraina la Organismul Autorităților Europene de Reglementare în Domeniul Comunicațiilor Electronice
         (2022/C 236/05)
         COMISIA EUROPEANĂ,
         având în vedere Tratatul privind funcționarea Uniunii Europene,
         întrucât:
         
                     (1)
                  
                  
                     Articolul 17 alineatul (1) din Tratatul privind Uniunea Europeană enumeră competențele Comisiei și prevede în special faptul că aceasta trebuie să promoveze interesul general al Uniunii și să ia inițiativele corespunzătoare în acest scop, să exercite funcții de coordonare, de executare și de administrare, în condițiile prevăzute în tratate, precum și să asigure reprezentarea externă a Uniunii, cu excepția politicii externe și de securitate comune și a altor cazuri prevăzute în tratate.
                  
               
                     (2)
                  
                  
                     În conformitate cu articolul 35 alineatul (2) din Regulamentul (UE) 2018/1971 al Parlamentului European și al Consiliului (1), Consiliul autorităților de reglementare, grupurile de lucru ale Organismului Autorităților Europene de Reglementare în Domeniul Comunicațiilor Electronice („OAREC”) și Consiliul de administrație al Oficiului OAREC sunt deschise participării autorităților de reglementare cu responsabilitate principală în domeniul comunicațiilor electronice din țări terțe, atunci când respectivele țări terțe au încheiat acorduri cu Uniunea în acest sens. La aceeași dispoziție se prevede, de asemenea, că în temeiul dispozițiilor relevante ale acestor acorduri, trebuie să se elaboreze acorduri de lucru care să precizeze, în special, caracterul, amploarea și modalitatea participării, fără drept de vot, a acestor autorități de reglementare ale țărilor terțe în cauză la activitatea OAREC și a Oficiului OAREC, inclusiv dispoziții referitoare la participarea la inițiativele desfășurate de OAREC, la contribuțiile financiare și la personalul Oficiului OAREC.
                  
               
                     (3)
                  
                  
                     În temeiul articolului 124 din Acordul de asociere dintre Uniunea Europeană și statele membre ale acesteia, pe de o parte, și Ucraina, pe de altă parte (denumit în continuare „Acordul de asociere”) (2), Ucraina s-a angajat să se asigure că legislația sa actuală și viitoare privind comunicațiile electronice devine treptat compatibilă cu acquis-ul Uniunii prevăzut în anexa XVII la Acordul de asociere; anexa respectivă a fost actualizată (3).
                  
               
                     (4)
                  
                  
                     În temeiul articolului 392 din Acordul de asociere, părțile cooperează „cu scopul de a dezvolta un cadru cuprinzător de reglementare și de a asigura funcționarea eficientă a (…) piețelor pentru comunicații electronice”, în timp ce, în conformitate cu articolul 394 alineatul (1) din Acordul de asociere, acestea „promovează apropierea progresivă de legislația UE și de cadrul de reglementare european” în acest domeniu. În plus, articolul 393 din Acordul de asociere prevede că „părțile promovează cooperarea între autoritatea națională de reglementare în domeniul comunicațiilor din Ucraina și autoritățile naționale de reglementare din UE.”.
                  
               
                     (5)
                  
                  
                     Din obiectul și din scopul dispozițiilor Acordului de asociere și ale apendicelui XVII-3 la acesta reiese că Uniunea și Ucraina se angajează să coopereze în materie de reglementare în scopul apropierii legislației Ucrainei privind comunicațiile electronice de acquis-ul Uniunii, OAREC având un rol important în acest sens. De asemenea, este clar că participarea autorității naționale de reglementare din Ucraina la activitatea OAREC și a Oficiului OAREC ar facilita și mai mult acest proces.
                  
               
                     (6)
                  
                  
                     Prin urmare, Uniunea și Ucraina au încheiat un acord în sensul articolului 35 alineatul (2) din Regulamentul (UE) 2018/1971.
                  
               
                     (7)
                  
                  
                     Având în vedere interesul Uniunii de a-și consolida cooperarea cu Ucraina și de a încuraja adoptarea de către Ucraina a acquis-ului Uniunii în domeniul comunicațiilor electronice, este oportun să se permită participarea autorității de reglementare din Ucraina la Consiliul autorităților de reglementare, la grupurile de lucru ale OAREC și la Consiliul de administrație al Oficiului OAREC și să se stabilească acorduri de lucru în acest sens,
                  
               DECIDE:
         
            Articolul 1
            Autoritatea națională de reglementare din Ucraina căreia îi revine responsabilitatea principală pentru supravegherea funcționării cotidiene a piețelor de rețele și servicii de comunicații electronice poate participa, fără drept de vot, la Consiliul autorităților de reglementare și la grupurile de lucru ale Organismului Autorităților Europene de Reglementare în Domeniul Comunicațiilor Electronice („OAREC”) și la Consiliul de administrație al Oficiului OAREC.
            Modalitățile de participare a autorității naționale de reglementare din Ucraina sunt stabilite în anexă.
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 7 iunie 2022.
            
               
                  Pentru Comisie
               
               Thierry BRETON
               
                  Membru al Comisiei
               
            
         
         
            (1)  Regulamentul (UE) 2018/1971 al Parlamentului European și al Consiliului din 11 decembrie 2018 de instituire a Organismului Autorităților Europene de Reglementare în Domeniul Comunicațiilor Electronice (OAREC) și a Agenției de Sprijin pentru OAREC (Oficiul OAREC) și de modificare a Regulamentului (UE) 2015/2120 și de abrogare a Regulamentului (CE) nr. 1211/2009 (JO L 321, 17.12.2018, p. 1).
         
            (2)  JO L 161, 29.5.2014, p. 3.
         
            (3)  Decizia nr. 1/2021 a Comitetului de asociere UE-Ucraina reunit în configurația „Comerț” din 22 noiembrie 2021 de modificare a apendicelui XVII-3 (Norme aplicabile serviciilor de telecomunicații), a apendicelui XVII-4 (Norme aplicabile serviciilor poștale și de curierat) și a apendicelui XVII-5 (Norme aplicabile transportului maritim internațional) din anexa XVII la Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte [2021/2219] (JO L 447, 14.12.2021, p. 23).
      
      
         
            ANEXĂ
            MODALITĂȚI DE PARTICIPARE
            1.   Participarea în cadrul Consiliului autorităților de reglementare al OAREC
            
            
                     
                        (1)
                     
                     
                        Autoritatea națională de reglementare („ANR”) din Ucraina poate participa, fără drept de vot, la lucrările Consiliului autorităților de reglementare al OAREC („CAR”).
                     
                  
                     
                        (2)
                     
                     
                        ANR din Ucraina numește un reprezentant care să participe la deliberările CAR dintre următoarele persoane: șeful ANR, un membru al organismului colectiv al ANR sau înlocuitorul oricăruia dintre aceștia.
                     
                  
                     
                        (3)
                     
                     
                        ANR din Ucraina numește, de asemenea, un supleant, care înlocuiește reprezentantul ANR atunci când acesta este absent. Supleantul este numit dintre următoarele persoane: șeful ANR, un membru al organismului colectiv al ANR, înlocuitorul oricăruia dintre aceștia sau un membru al personalului ANR.
                     
                  
                     
                        (4)
                     
                     
                        Reprezentatul ANR din Ucraina și supleantul acestuia sunt numiți luând în considerare cunoștințele lor în domeniul comunicațiilor electronice, precum și competențele lor manageriale, administrative și bugetare relevante. Pentru a se beneficia la maximum de participarea acestora, ANR depune toate eforturile pentru a limita schimbarea reprezentanților săi și, dacă este posibil, a supleanților acestora.
                     
                  
                     
                        (5)
                     
                     
                        Participantul din partea ANR din Ucraina are dreptul de a exprima o opinie în cadrul tuturor discuțiilor, indiferent dacă acestea sunt purtate într-o reuniune a CAR al OAREC sau prin alte mijloace. Această opinie se înregistrează în mod corespunzător în procesul-verbal, în conformitate cu regulile și practicile de lucru ale CAR.
                     
                  
                     
                        (6)
                     
                     
                        Numele reprezentantului ANR din Ucraina și al supleantului acestuia se includ în lista membrilor CAR, publicată în conformitate cu articolul 7 alineatul (5) din Regulamentul (UE) 2018/1971 al Parlamentului European și al Consiliului (1).
                     
                  
                     
                        (7)
                     
                     
                        Atunci când participă la lucrările CAR, reprezentantul ANR din Ucraina și supleantul acestuia nu solicită și nu acceptă instrucțiuni de la niciun guvern, instituție, persoană sau organism.
                     
                  2.   Participarea la grupurile de lucru
            
            
                     
                        (1)
                     
                     
                        ANR din Ucraina poate numi experți care să participe la grupurile de lucru ale OAREC.
                     
                  
                     
                        (2)
                     
                     
                        Acești experți pot participa la toate activitățile grupurilor de lucru, în conformitate cu regulile și practicile de lucru ale OAREC. Aceștia pot exprima o opinie în cadrul tuturor discuțiilor, indiferent dacă acestea sunt purtate într-o reuniune a grupurilor de lucru sau prin orice alte mijloace.
                     
                  3.   Participarea în cadrul Consiliului de administrație al Oficiului OAREC
            
            
                     
                        (1)
                     
                     
                        ANR din Ucraina poate participa, fără drept de vot, la lucrările Consiliului de administrație al Oficiului OAREC („CA”).
                     
                  
                     
                        (2)
                     
                     
                        ANR din Ucraina desemnează ca participant la lucrările CA persoana numită ca reprezentant în cadrul CAR sau altă persoană decât reprezentantul în cadrul CAR dintre următorii: șeful ANR, un membru al organismului colectiv al ANR sau înlocuitorul oricăruia dintre aceștia.
                     
                  
                     
                        (3)
                     
                     
                        ANR din Ucraina desemnează, de asemenea, ca supleant persoana numită ca supleant al reprezentantului în cadrul CAR sau altă persoană dintre următorii: șeful ANR, un membru al organismului colectiv al ANR, înlocuitorul oricăruia dintre aceștia sau un membru al personalului ANR, care îl înlocuiește pe reprezentant atunci când acesta este absent.
                     
                  
                     
                        (4)
                     
                     
                        Participantul din partea ANR din Ucraina are dreptul de a exprima o opinie în cadrul tuturor discuțiilor, indiferent dacă acestea sunt purtate într-o reuniune a CA al OAREC sau prin alte mijloace. Această opinie se înregistrează în mod corespunzător în procesul-verbal, în conformitate cu regulile și practicile de lucru ale CA.
                     
                  
                     
                        (5)
                     
                     
                        Numele reprezentantului ANR din Ucraina și al supleantului acestuia se includ în lista membrilor CA, publicată în conformitate cu articolul 15 alineatul (4) din Regulamentul (UE) 2018/1971.
                     
                  
                     
                        (6)
                     
                     
                        Atunci când participă la lucrările CA, reprezentantul ANR din Ucraina și supleantul acestuia nu solicită și nu acceptă instrucțiuni de la niciun guvern, instituție, persoană sau organism.
                     
                  4.   Declarații de interese
            
            
                     
                        (1)
                     
                     
                        Fiecare reprezentant și fiecare supleant al ANR din Ucraina în cadrul CAR și al CA dau o declarație scrisă în care își indică angajamentele și absența sau prezența oricăror interese directe sau indirecte care ar putea fi considerate ca aducând atingere independenței lor.
                     
                  
                     
                        (2)
                     
                     
                        Aceste declarații trebuie date la preluarea responsabilităților și trebuie publicate. Declarațiile trebuie să fie exacte și complete și trebuie actualizate atunci când există riscul existenței oricăror interese directe sau indirecte care ar putea fi considerate ca aducând atingere independenței persoanei care a dat declarația.
                     
                  5.   Dotarea cu personal
            
            Oficiul OAREC poate utiliza personal din Ucraina, inclusiv experți naționali detașați și alte categorii de personal care nu sunt angajate de Oficiul OAREC, în temeiul unei decizii care se emite de către CA.
            6.   Contribuția financiară a ANR din Ucraina la Oficiul OAREC
            
            
                     
                        (1)
                     
                     
                        Contribuția financiară care trebuie achitată de către ANR din Ucraina la bugetul Oficiului OAREC pentru a participa la OAREC reprezintă costul integral al participării sale, în conformitate cu punctele 1, 2 și 3 din prezenta anexă. Sumele sunt stabilite în conformitate cu punctul 6.2.
                     
                  
                     
                        (2)
                     
                     
                        Contribuția financiară care trebuie achitată de către ANR din Ucraina în conformitate cu punctul 6.1 acoperă următoarele costuri:
                        
                                    —
                                 
                                 
                                    costurile cu rambursarea cheltuielilor de călătorie suportate de către reprezentanții ANR pentru participarea la reuniunile OAREC, în conformitate cu regulile de rambursare ale OAREC;
                                 
                              
                                    —
                                 
                                 
                                    costurile administrative legate de rambursările cheltuielilor de călătorie menționate mai sus, care sunt de maximum 3 % din sumele plătite ca rambursări ale cheltuielilor de călătorie;
                                 
                              
                                    —
                                 
                                 
                                    costurile administrative legate de întreaga participare a ANR la lucrările OAREC.
                                 
                              
                  
                     
                        (3)
                     
                     
                        Valoarea contribuției financiare se stabilește de către OAREC, luând în considerare, printre altele, misiunile prevăzute pentru anul următor și misiunile și rambursările efective pentru anul (anii) trecut (trecuți).
                     
                  
                     
                        (4)
                     
                     
                        Contribuția ANR este pusă în aplicare în conformitate cu normele financiare ale Oficiului OAREC, adoptate în temeiul articolului 29 din Regulamentul (UE) 2018/1971.
                     
                  
                     
                        (5)
                     
                     
                        Cheltuielile de călătorie și de ședere suportate de către reprezentanții și experții ANR din Ucraina pentru participarea la lucrările OAREC și ale Oficiului OAREC, inclusiv la reuniunile aferente, se rambursează de către Oficiul OAREC în conformitate cu normele prevăzute în Decizia Consiliului de administrație al Oficiului OAREC privind rambursarea cheltuielilor de călătorie și de ședere, precum și a altor cheltuieli suportate în cursul călătoriilor efectuate de persoane care nu sunt angajate de Oficiul OAREC (2).
                        
                                    (1)
                                 
                                 
                                    După intrarea în vigoare a prezentei decizii și la începutul fiecărui an următor, Oficiul OAREC transmite ANR o solicitare de fonduri corespunzătoare contribuției acesteia la agenție, în conformitate cu prezenta decizie.
                                 
                              
                                    (2)
                                 
                                 
                                    Această contribuție se exprimă în euro și se varsă într-un cont bancar în euro al Oficiului OAREC.
                                 
                              
                                    (3)
                                 
                                 
                                    ANR din Ucraina achită partea sa din contribuția aferentă solicitării de fonduri în termen de 30 de zile de la data transmiterii solicitării de fonduri de către Oficiul OAREC.
                                 
                              
                                    (4)
                                 
                                 
                                    Orice întârziere în achitarea contribuției duce la plata de către ANR a unei dobânzi aplicabile cuantumului restant datorat începând de la data scadenței. Rata dobânzii corespunde ratei practicate de Banca Centrală Europeană la data scadenței pentru operațiunile sale în euro, majorată cu 1,5 puncte procentuale.
                                 
                              
                  7.   Modalități de lucru detaliate
            
            
                     
                        (1)
                     
                     
                        CAR și CA prevăd modalitățile de lucru detaliate pentru participarea, atunci când este necesar, a ANR din Ucraina, în conformitate cu Regulamentul (UE) 2018/1971 și cu prezentul mandat.
                     
                  
                     
                        (2)
                     
                     
                        ANR din Ucraina poate participa la lucrările OAREC, inclusiv la cele ale CAR și ale grupurilor de lucru, precum și la lucrările CA, începând cu data intrării în vigoare a prezentei decizii, indiferent dacă modalitățile de lucru detaliate menționate la punctul 7.1 au fost sau nu finalizate.
                     
                  
               (1)  Regulamentul (UE) 2018/1971 al Parlamentului European și al Consiliului din 11 decembrie 2018 de instituire a Organismului Autorităților Europene de Reglementare în Domeniul Comunicațiilor Electronice (OAREC) și a Agenției de Sprijin pentru OAREC (Oficiul OAREC) și de modificare a Regulamentului (UE) 2015/2120 și de abrogare a Regulamentului (CE) nr. 1211/2009 (JO L 321, 17.12.2018, p. 1).
            
               (2)  Decizia nr. MB/2019/20 a Consiliului de administrație al Oficiului OAREC din 6 decembrie 2019 privind rambursarea cheltuielilor de călătorie și de ședere, precum și a altor cheltuieli suportate în cursul călătoriilor efectuate de persoane care nu sunt angajate de Oficiul OAREC și de abrogare a Deciziei anterioare nr. MC/2015/13 a Comitetului de gestionare din 2 octombrie 2015.